CELEX: 32021D1839
Language: sk
Date: 2021-10-15 00:00:00
Title: Vykonávacie rozhodnutie Komisie (EÚ) 2021/1839 z 15. októbra 2021, ktorým sa odkladá dátum skončenia platnosti schválenia kreozotu na použitie v biocídnych výrobkoch typu 8 (Text s významom pre EHP)

20.10.2021   
               
               
                  SK
               
               
                  Úradný vestník Európskej únie
               
               
                  L 372/27
               
            
         VYKONÁVACIE ROZHODNUTIE KOMISIE (EÚ) 2021/1839
         z 15. októbra 2021,
         ktorým sa odkladá dátum skončenia platnosti schválenia kreozotu na použitie v biocídnych výrobkoch typu 8
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka kreozot bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 8, a podľa článku 86 nariadenia (EÚ) č. 528/2012 sa preto považuje za schválenú podľa uvedeného nariadenia za predpokladu, že sú dodržané špecifikácie a podmienky uvedené v prílohe I k danej smernici.
                  
               
                     (2)
                  
                  
                     V súlade s článkom 13 ods. 1 nariadenia (EÚ) č. 528/2012 bola 27. októbra 2016 predložená žiadosť o obnovenie schválenia kreozotu na použitie v biocídnych výrobkoch typu 8.
                  
               
                     (3)
                  
                  
                     Bývalý hodnotiaci príslušný orgán Spojeného kráľovstva predložil 16. septembra 2019 Európskej chemickej agentúre (ďalej len „agentúra“) odporúčanie o obnovení schválenia. Príslušný orgán Poľska prevzal 30. januára 2020 úlohu hodnotiaceho príslušného orgánu, pokiaľ ide o túto žiadosť.
                  
               
                     (4)
                  
                  
                     Vzhľadom na to, že v júli 2020 ešte nebolo k dispozícii stanovisko agentúry k obnoveniu schválenia účinnej látky, dátum skončenia platnosti schválenia kreozotu bol vykonávacím rozhodnutím Komisie (EÚ) 2020/1038 (3) odložený na 31. októbra 2021, aby sa poskytol dostatočný čas na dokončenie preskúmania žiadosti.
                  
               
                     (5)
                  
                  
                     V súlade s článkom 14 ods. 3 nariadenia (EÚ) č. 528/2012 prijala agentúra 4. decembra 2020 svoje stanovisko (4) so zreteľom na závery hodnotiaceho príslušného orgánu.
                  
               
                     (6)
                  
                  
                     Kreozot je podľa nariadenia Európskeho parlamentu a Rady (ES) č. 1272/2008 (5) klasifikovaný ako karcinogén kategórie 1B a ako látka spĺňajúca kritériá perzistentnej, bioakumulatívnej a toxickej látky a veľmi perzistentnej a veľmi bioakumulatívnej látky podľa prílohy XIII k nariadeniu Európskeho parlamentu a Rady (ES) č. 1907/2006 (6), preto spĺňa aj kritériá vylúčenia stanovené v článku 5 ods. 1 písm. a) a e) nariadenia (EÚ) č. 528/2012. Hoci sa preskúmanie s cieľom rozhodnúť, či je splnená aspoň jedna z podmienok článku 5 ods. 2 prvého pododseku nariadenia (EÚ) č. 528/2012 a či schválenie kreozotu možno preto obnoviť, už začalo, nebude však možné ukončiť toto preskúmanie do súčasného dátumu skončenia platnosti schválenia.
                  
               
                     (7)
                  
                  
                     Na kreozot, jeho zlúčeniny a drevo nimi ošetrené sa vzťahujú aj obmedzenia stanovené v prílohe XVII k nariadeniu (ES) č. 1907/2006. Na základe vykonávacieho rozhodnutia Komisie (EÚ) 2019/961 (7) má Francúzsko predložiť agentúre dokumentáciu v súlade s prílohou XV k nariadeniu (ES) č. 1907/2006, ktorou sa v súlade s článkami 69 až 73 uvedeného nariadenia iniciuje postup Únie týkajúci sa obmedzovania. Na zaručenie súladu medzi posúdením obnovenia schválenia kreozotu ako účinnej látky podľa nariadenia (EÚ) č. 528/2012 a postupom Únie týkajúcim sa obmedzovania podľa nariadenia (ES) č. 1907/2006, ako aj na zabezpečenie účinnej kontroly kreozotu a dreva ním ošetreného treba vykonať ďalšie preskúmanie.
                  
               
                     (8)
                  
                  
                     Z dôvodov, na ktoré žiadateľ nemá vplyv, sa tak platnosť schválenia kreozotu na použitie v biocídnych výrobkoch typu 8 pravdepodobne skončí pred prijatím rozhodnutia o obnovení jeho schválenia. Dátum skončenia platnosti schválenia kreozotu je preto vhodné ďalej odložiť o obdobie dostatočne dlhé na to, aby bolo možné žiadosť preskúmať.
                  
               
                     (9)
                  
                  
                     Vzhľadom na obdobie nevyhnutné na prijatie rozhodnutia o tom, či je splnená aspoň jedna z podmienok článku 5 ods. 2 prvého pododseku nariadenia (EÚ) č. 528/2012, a či sa preto môže obnoviť schválenie kreozotu, je vhodné odložiť dátum skončenia platnosti schválenia kreozotu na 31. októbra 2022.
                  
               
                     (10)
                  
                  
                     Okrem dátumu skončenia platnosti schválenia je kreozot naďalej schválený, pokiaľ sú dodržané špecifikácie a podmienky uvedené v prílohe I k smernici 98/8/ES,
                  
               PRIJALA TOTO ROZHODNUTIE:
         
            Článok 1
            Dátum skončenia platnosti schválenia kreozotu na použitie v biocídnych výrobkoch typu 8 sa odkladá na 31. októbra 2022.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 15. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
         
            (3)  Vykonávacie rozhodnutie Komisie (EÚ) 2020/1038 z 15. júla 2020, ktorým sa odkladá dátum skončenia platnosti schválenia kreozotu na použitie v biocídnych výrobkoch typu 8 (Ú. v. EÚ L 227, 16.7.2020, s. 74).
         
            (4)  Stanovisko Výboru pre biocídne výrobky k žiadosti o obnovenie schválenia účinnej látky: kreozot, typ výrobku: 8, ECHA/BPC/274/2020, prijaté 4. decembra 2020.
         
            (5)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
         
            (6)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).
         
            (7)  Vykonávacie rozhodnutie Komisie (EÚ) 2019/961 zo 7. júna 2019, ktorým sa povoľuje dočasné opatrenie prijaté Francúzskou republikou v súlade s článkom 129 nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) na obmedzenie používania určitého dreva ošetreného kreozotom a látkami príbuznými kreozotu a jeho uvádzania na trh (Ú. v. EÚ L 154, 12.6.2019, s. 44).